정조 23년
掌令李益恢疏曰伏以臣本以不材竟歸樗散不惟自知者明人亦爲然且臣犬馬之齒六十有六騏驥盛壯之年猶可一日馳千里今臣衰謝之質疎懶之性何能自力於世道乎只自退伏田園耕鑿是務日與村翁野叟歌詠聖德而呿吁於化圈之中矣不圖千萬夢想之外今五月初四日柏府新命自天有隕繼之以斯速上來之意下諭于草野賤臣鳴騶入谷雁鶩趨庭光生蓬蓽榮動鄕里臣惶感之極逋慢是懼隨卽登途寄寓城南而旅店湫隘宿症闖劇常參有命蠢動無路不得已未肅拜懸頉禁推之命纔嚴分揀之敎旋霈臣含恩訟愆感淚交橫又當此日邦慶有日故不敢離違滯留旅次乃於今二十一日始尋鄕路歸伏故山居無幾何復授前職而諭音踵下噫臣是何人得此殊眷於聖明之若是也不過一遐外疎逖之蹤幸逢明時至蒙曠典數月之內恩旨聯翩溫諭繽繁臣誠倘徨震越罔知攸措揆以義分卽當竭蹶而顧臣還鄕之時終日中暑癨氣眩暈迭發交作嘔泄數日澌綴不省又重以毒感添劇症頗危惡負席叫苦有加無減末由承召之路自速逋命之誅病伏涔奄之中尤不勝惶隕震懍殆若病中添病也臣非徒目下病狀之難强又於見職萬無承膺之望蓋臺諫之職是何等淸要之職也上輔君德以拾闕遺下與宰相共爭是非而國家之治亂邪正之進退亦在於諫官則其責任之重關係之大不但以淸要之職可論而與大臣同體而無別苟非文學優洽言議有餘者不能充此職膺此任而至如臣者生長鄕村所學者農圃之事也所業者漁樵之遊也其於文學工夫魚魯莫辨亥豕難分貿貿焉鄕曲一農夫則雖謂之目不識丁未爲不可矣蔑學淺識濫通淸籍待罪兩司者于今十餘年曾無一字之報效每一承旨悚汗沾背人呼掌憲騂痕上面臺閣一步自劃已久故前後違逋亮以此也且於丙辰春求言時應旨一疏自縣道封呈矣其時道臣以日字之過限還下送又於丁巳秋園幸時路呈一疏自縣道封呈矣其時道臣以職銜之違格還下送前後封章俱未登徹此非兩道臣之中間阻搪而然臣之誠悃淺薄不能昭昭上格之致也人臣誠悃淺薄而何以事君亦何任淸朝耳目之官乎以此以彼決難承當而區區愚忱惟以辭遜退托田廬祝聖爲上報之一段故敢陳肝膈之言卯籲於天地父母之前伏乞聖慈察臣之情私憐臣之病狀臣之所帶之職亟賜鐫改之命仍治臣違傲之罪以肅朝綱以安私分臣旣辭言地又贅冗說固知猥越之罪難逃而向於悶旱求助之時職在言責則豈敢不效一得之愚見仰答六責之聖意而臣屛蟄海陬罕入京洛衮闕官箴一不聞知則何敢容喙於其間而至若漢儒傅會之說臣不欲掇拾故尙此泯默矣今則雨澤普洽農事方張而臣亦鄕民農稼之事曾有所纖悉者請得以古今農務之勤慢前後旱災之多少歷擧而備陳之嗚呼今年穡事豐穰有漸粤自東作好雨知時田而兩麥畓而水耘於皇之牟將有受明之望曾孫之稼庶期如梁之慶農夫相與忭於野曰從此年事可占大有矣夫何一旱遽至數月四野枯拆萬民愁歎我聖上雲漢之憂宵旰之誠省責備至勞焦轉深圭璧之禱處誠是先羹墻之慕酬應不廢則有足以感天人而消災眚矣故冥應之捷甘霈如響一雨三日八域同歡壠麥之失稔已矣莫論野農之有秋猶可及止而第念秧坂盡涸乾畓未耕雖得滂沱之雨恐無勃興之苗何則秧坂未乾則根葉不病故雖晩後移揷蘇成速矣飜耕至三則足當一糞故雖過時耕種茁茂敏矣而近來鄕民專事末利不務本業凡於農作惰慢成風故每一逢旱注秧之坂盡乾移秧之畓未耕竟致得雨而失農可勝歎哉朝家之發遣備郞申飭堤堰已有前例而今春則尤加另飭而停滀之疎鑿而廣斥之以爲興水功利灌漑之道故雖當暵乾不無所益長洑曲匯尙有餘波沃土泉畓亦多添源以是分漑則一片注秧易以沾潝水由地中行水之性也沙川雖涸其中則未必無水鑿而爲井則水由地中出滔滔泉源大有勝於堤洑之殘流奚但秧注之蒙利亦可以灌而耕之漑而種之而只緣水械之未具以致灌法之不行所謂水械者卽桔槹也所謂桔槹者卽前輕後重激水而揚者也民用是槹激而揚之則懸槹之木可使高於岑樓激水之湍可使過於顙頂雖原隰之野高燥之地何難漑得況其用力小而見功多則民所便利而春畦之雨未潤而桔槹先閑田家之望徒勤而磁器未備臣未知民學漢陰翁而然耶臣之所居之村自古以灌漑爲農至今不廢故十里長坪旱而盡移雨而盡耘卽今農形無異豐年故行路之人莫不艶羨皆以爲畿內初見此非灌漑之效耶嗚呼水旱之災堯湯之所不免歲在金穰火旱五行之交運而春秋之時旱而不災則天理之邅迴遷改人所難測也恭惟我殿下膺聖人首出之運軫耕農始敎之道渙發溫綸誕敷於去丑月前一日而仰觀俯察博古參今耕播種耘之法刈穫舂確之規毫分縷柝條暢枝達而其中水功居多故用是旱之預憂俾斯民而先備曰勤曰勞導之勖之不啻若家道而戶諭面命而耳提則殿下之於民亦勤且勞矣惟彼守令士民咸體聖意各陳已見殆至數千萬言而要其歸則亦不過曰勤曰早曰水利三綱領三綱領之中勤爲一大關棙則雖使管子著農書呂氏說農功捨勤字何以哉然而好逸惡勞人情之常也棄本趨末俗習之弊常情之所同弊俗之所痼若不大加變通使民先知忠孝之道則雖日賞而勸其勤作日撻而禁其怠忽反有近於撓其本爪其膚之諭而終無功效故臣愚敢曰當今勸民勤農之要莫過於敎之以忠孝之道也昔周公之作豳詩也詠歎其忠愛之誠朱子之治漳民也勸課以孝經之章古聖賢敎養農民之意果何如耶勸民勤農之際不曰耕之耘之而先美其忠君之義先諭其孝親之誠使之耕且爲者雖若有異於富而後敎之之義而蓋忠孝之心天降之衷民所同得故以庶民供君上之心耕而種之以子弟養父母之誠種而耘之不待田畯之至喜保介之曰嗟而自勤而不怠自勞而不怨者卽使民逸道之驗而因其性而利導者嗚呼我東素以禮義之邦列聖朝培養士民之功勸課農桑之化洋溢渙洽于五百年之間而古所謂鄕先生邑邑有之村村居之五敎之序八條之科燦然昭明於州閭之中爲其守令者亦以興學校成農桑爲七事中先務故雖野老村氓皆知忠君孝親之道每當農節則曰雨曰暘摠是先公後私之誠也載耕載播莫非養親供老之計也自作職業故勤而忘勞專一心力故農亦頻稔及其西成之後南畒所收如墉如櫛萬億及秭而鄕社樽酒之遊詠山樞蟋蟀之章公堂岡陵之祝歌稱彼兕觥之什則太平聖世盡出風雅遺像矣奈之何挽近以來民俗漸頹末利是趨忠愛孝悌之道棄如弁髦耒耜錢鎛之物視若芭蘺鄕民之失農不在於旱乾之爲災雖雨水均洽天時無愆每每荒癈者職由於惰農之自安而加之以守令之侵漁日甚民生之困瘁益深則民安得不窮且盜也是以我聖上行幸陵園時歷臨海邑覽察風謠省觀稼穡歎武城之鉉歌思草萊之隱淪發之宸藻昭揭雲章繼又誕頒鄕禮之編屢下勸農之書臣不勝莊誦之忱而若夫奉行而對揚者其惟良二千石乎臣謂使各道道臣行關列邑守宰卽於勸農之時宣布朝家德意使民先知忠孝之道則民復厥性自有勤業之效矣臣之所言雖涉迂闊究其全體大本則亦似不越乎此矣嗚呼遇災而責躬當歉而恤民我聖上盛德至意二紀如一日往在壬寅癸卯之年天災流行畿輔薦歉則猗歟恤民隱之聖憂玉食靡甘細氈靡安炳若丹綸日下天門一札十行九重千里荒年穡事飢民生涯明若觀火端若貫珠其所賙濟之政保恤之謨靡不用極故民之垂髮戴白者扶杖聽綸咸曰大哉王言一哉王心情願須臾毋死以見德化之盛士夫家亦各謄在兀上而尊閣之時時奉玩以寓感泣之意則我聖上恤民之大德已浹民髓而其時畿民不知凶年免於死亡則民皆相謂曰吾王雖不優恤吾屬可以生活而何如是過爲憂慮也愚氓蠢黎自在於春風和氣之中而不知聖功之斂而無迹聖德之蕩乎難名宛然有帝力何有底意思故有識士大夫相與慶賀而笑曰此唐虞氣像也至今傳以爲衢謠之曲矣近見三道繡啓則三南飢民蒙聖上賙恤之澤咸得生活者一如壬癸年之飢民而又當今年之旱焚惔之憂惻怛之敎有加於昨年旱災時竟得及時之雨則今此雨澤卽殿下之賜而我殿下深仁厚澤一視八域有始有終博施濟衆徹上徹下無所間斷者寔出於聖學中純亦不已之道也但一霈差晩三農竝發無麥之貧民無牛之殘戶移秧後人根耕愆期鋤役了當似在來月當此麥艱之時不無陳廢之慮臣謂使守宰抄出貧戶鋤役前排巡分糶爲目今急務也臣於是又有所爲殿下獻愚者伏願殿下憂旱於未旱之前禱雨於旣雨之後心香一炷對越上帝日乾夕惕欽哉念哉察璿璣齊政之道布月令順時之義則永無水旱之災矣嗚呼罔以聖學高明或忽危微而益務精一罔以兆民允殖或忽賙恤而益勉發施德敎仁政貽燕翼子嘉謨宏猷垂裕後昆以永孚我無疆之休焉臣以畎畝賤品鄕曲晩進厚蒙聖恩隕結圖報敢於辭遜之章付陳愚迷之見伏乞聖明勿以芻蕘之說爲鄙而財擇之千萬幸甚臣無任云云省疏具悉所陳多有理當留意其中民事示之廟堂如可稟處行會者許令論奏爾具勿辭察職